Tarybos reglamentas (EB) Nr. 502/2004
2004 m. kovo 11 d.
iš dalies keičiantis Reglamentą (EB) Nr. 1177/2002 dėl laikinojo laivų statybos apsaugos mechanizmo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 87 straipsnio 3 dalies e punktą, 89 ir 113 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi:
(1) 2000 m. birželio 22 d. Europos Komisija ir Korėjos Respublikos Vyriausybė pasirašė Susitarimo protokolą dėl pasaulio laivų statybos (toliau - Susitarimo protokolas), kuriuo siekiama atkurti sąžiningos ir skaidrios konkurencijos sąlygas. Tačiau įsipareigojimų pagal Susitarimų protokolą, ypač įsipareigojimo užtikrinti veiksmingą kainų priežiūros mechanizmą, Korėja tinkamai neįvykdė, todėl reikiamo rezultato nebuvo pasiekta,
(2) Tačiau kaip išimtinė ir laikina priemonė, kuria siekiama padėti Bendrijos laivų statykloms tuose segmentuose, kurie nukentėjo patirdami materialinę žalą dėl nesąžiningos Korėjos konkurencijos, tik tam tikruose rinkos segmentuose ir tik trumpą ir ribotą laikotarpį turi būti leista naudoti laikinąjį apsaugos mechanizmą, nustatytą Reglamentu (EB) Nr. 1177/2002 [2]. Pirmiausia laikinasis apsaugos mechanizmas gali būti leistas tik po to, kai Bendrija inicijuoja prieš Korėjos Respubliką ginčų sprendimo procedūrą, ir nebegali būti leidžiamas tai ginčų sprendimo procedūrai pasibaigus arba ją sustabdžius.
(3) 2002 m. spalio 8 d., kaip nurodyta Sprendime 2002/818/EB [3], Bendrija inicijavo prieš Korėją ginčų sprendimo procedūrą reikalaudama konsultacijų pagal Pasaulinės prekybos organizacijos ginčų sprendimo taisyklių ir procedūrų išaiškinimą.
(4) Korėjos Respublikos ir Bendrijos tarpusavio konsultacijose, numatytose PPO susitarime, nebuvo pasiekta jokio patenkinamo sprendimo. 2003 m. birželio 11 d. Bendrija paprašė PPO Ginčų sprendimo tarybos įsteigti vertinimo komisiją dėl nesąžiningos Korėjos veiklos laivų statybos srityje.
(5) Reglamentas (EB) Nr. 1177/2002 nustoja galioti 2004 m. kovo 31 d. Korėjos Respublika dar veiksmingai neįgyvendino savo įsipareigojimų pagal Susitarimų protokolą ir nesitikima, kad PPO ginčų sprendimo procedūra bus baigta iki tos datos. Dėl to būtina pratęsti laikinojo apsaugos mechanizmo taikymą,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1177/2002 5 straipsnis pakeičiamas taip:
"5 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jo galiojimas pasibaigia 2005 m. kovo 31 d."
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 11 d.